Gandia rep una subvenció de 40.000 € de la Diputació per a identificar les víctimes del Franquisme en el cementeri
23 setembre 2020

## Gandia rep una subvenció de 40.000 € de la Diputació per a identificar les víctimes del Franquisme en el cementeri23 setembre 2020Última actualització: 14 juliol 2025

![](../gestion/img/reunion-tomi-gaspar-con-diana-morant-2.JPG)  
  

La Diputació de València va aprovar ahir en Junta de Govern la concessió directa d'una subvenció plurianual destinada a la realització del projecte de localització, excavació, exhumació i identificació dels cadàvers de les fosses del Franquisme del cementeri municipal de Gandia.  
La quantia de la subvenció ascendeix a un total de 39.119,30 euros dels quals 16.613,30 euros seran a càrrec dels pressupostos de 2020 i la resta, 22.506 euros, seran abonats en 2021.

Així ho ha comunicat aquest matí el president de la Diputació de València, Toni Gaspar, a l'alcaldessa de Gandia, Diana Morant, durant una reunió que han mantingut aquest matí al Palau de la Batlia, seu de l'ens provincial i on també ha participat el Diputat Provincial i regidor de l'àrea de Turisme en el consistori gandienc, Vicent Mascarell.

L'alcaldessa de Gandia ha manifestat la seua alegria després de conéixer la notícia i ha declarat que "Tots els governs hem d'afavorir iniciatives com els treballs de la prospecció amb georadar en el cementeri gandienc. És una manera de reconéixer a les víctimes i ajudar a les seues famílies. En aquest sentit, l'ajuda de la Diputació demostra que l'ens comarcal està compromés amb la Memòria Democràtica i amb totes les víctimes que van patir anys d'un silenci clamorós".

Durant la reunió, Morant i Gaspar també van abordar diversos temes en els quals actualment treballen totes dues administracions com la finalització del bulevard de la platja de Gandia on la Diputació invertirà fins a la seua finalització un total de 2,5 milions d'euros. S'espera que les obres estiguen acabades abans de finalitzar enguany.

Un altre aspecte tractat en la trobada va ser la implicació de l'ens provincial per a la restauració de la Col·legiata després d'haver-se aprovat ahir una declaració institucional on la corporació provincial se suma a la iniciativa del municipi per a solucionar els problemes estructurals del Monument Històric.  
En aquesta línia, s'ha acordat que l'Ajuntament de Gandia i Diputació de València mantindran la setmana vinent una reunió amb membres de la Fundació per a la restauració de la Col·legiata per a analitzar les necessitats de l'edifici i articular un pla d'actuació.